Forslag til Rådets afgørelse om godkendelse på Fællesskabets vegne af OSPAR-beslutning 98/2 om dumpning af radioaktivt affald

(1999/C 158/02)

(EØS-relevant tekst)

KOM(1999) 190 endelig udg. - 99/0096 (CNS)

(Forelagt af Kommissionen den 26. april 1999)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 R, stk. 4, artikel 228, stk. 2, første punktum, og artikel 228, stk. 3, første afsnit,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

(1) Fællesskabet er kontraherende part i konventionen om beskyttelse af havmiljøet i det nordøstlige Atlanterhav (OSPAR-konventionen) i medfør af Rådets afgørelse 98/249/EF(1); denne konvention, der trådte i kraft den 25. marts 1998, tager sigte på at forebygge og bekæmpe forurening og beskytte det maritime område mod de skadelige virkninger af menneskets virksomhed;

(2) artikel 3 i bilag II til OSPAR-konventionen forbyder dumpning af affald og andre stoffer, herunder lav- eller middelradioaktive stoffer; i henhold til stk. 3, litra b), i nævnte artikel har Frankrig og Det Forenede Kongerige som en undtagelse mulighed for at blive fritaget for det vedvarende og fuldstændige forbud mod dumpning af denne type stoffer eller affald; litra c) indeholder bestemmelser om forlængelse af denne mulighed;

(3) Den Franske Republiks regering og regeringen for Det Forenede Kongerige Storbritannien og Nordirland har på OSPAR-Kommissionens møde i 1997 erklæret, at de har besluttet definitivt at give afkald på muligheden for at genoptage dumpning af radioaktive stoffer, herunder radioaktivt affald, og at de ikke længere ønsker at bevare muligheden for en undtagelse fra det vedvarende og fuldstændige forbud mod dumpning af radioaktive stoffer, herunder radioaktivt affald;

(4) forvaltningsorganet for OSPAR-konventionen (OSPAR-Kommissionen) kan vedtage foranstaltninger på de områder, der er omfattet af konventionen; den har vedtaget OSPAR-beslutning 98/2 om dumpning af radioaktive stoffer, hvorved undtagelsen i artikel 3, stk. 3, litra b), i OSPAR-konventionens bilag II træder ud af kraft -

TRUFFET FØLGENDE AFGØRELSE:

Eneste artikel

1. OSPAR-beslutning 98/2 om dumpning af radioaktivt affald godkendes på Fællesskabets vegne.

Teksten til den nævnte beslutning er knyttet som bilag til denne afgørelse.

2. Kommissionen bemyndiges til at meddele OSPAR-kommissionen denne godkendelse.

Udfærdiget i ...

På Rådets vegne

...

Formand

(1) EFT L 104 af 3.4.1998, s. 1.

OSPAR-BESLUTNING 98/2

om dumpning af radioaktivt affald(1)

DER KONTRAHERENDE PARTER I KONVENTIONEN OM BESKYTTELSE AF HAVMILJØET I DET NORDØSTLIGE ATLANTERHAV,

SOM BIFALDER den erklæring, som Den Franske Republiks regering fremsatte på Oslo- og Paris-Kommissionernes møde i 1997, og hvori det hedder, at den definitivt ville give afkald på muligheden for at genoptage dumpning på havet af radioaktive stoffer, herunder affald,

SOM LIGELEDES BIFALDER den erklæring, som regeringen for Det Forenede Kongerige Storbritannien og Nordirland fremsatte på det samme møde, og hvori det hedder, at denne ikke længere ønsker at bevare muligheden for, at Det Forenede Kongerige kan dispensere fra det permanente og fuldstændige forbud mod dumpning på havet af radioaktive stoffer, herunder affald, som fastsat i konventionen om beskyttelse af havmiljøet i det nordøstlige Atlanterhav,

SOM ERINDRER OM bestemmelserne i artikel 3, stk. 3, litra c), i bilag II til den nævnte konvention,

VEDTAGER, AT

den i artikel 3, stk. 3, litra b), i bilag II til OSPAR-konventionen omhandlede undtagelse fra forbuddet mod at dumpe lav- og middelradioaktive affaldsstoffer som omhandlet i nævnte stykkes litra a) ophæves.

(1) Notat fra sekretariatet:

I henhold til 1992-OSPAR-konventionens artikel 13 træder denne beslutning i kraft og bliver bindende den 9. februar 1999.